সোনারপুর থানা এলাকার মহামায়াতলা মণ্ডল পড়ার বাসিন্দা ৮৩ বছরের সীতাংশুমোহন সরকার এবং তাঁর স্ত্রী রত্না সরকার। তাঁদের ছেলে সৌমেন্দ্রমোহন সরকার কর্মসূত্রে পঞ্জাবে থাকেন। তবে ঘটনার দিন তিনি সোনারপুরের বাড়িতেই ছিলেন। বচসার সূত্রপাত মঙ্গলবার দুপুর সাড়ে ১২টা নাগাদ। বৃদ্ধ সীতাংশুমোহনের অভিযোগ, দীর্ঘ দিন ধরে এলাকার কিছু মানুষ তাঁদের বাড়ির সামনে নর্দমাতে আবর্জনা ফেলছেন। প্রতিবাদ করেও লাভ হয়নি। গতকাল একই ভাবে আবর্জনা ফেললে তিনি ফের প্রতিবাদ করেন। তখন স্থানীয় কিছু যুবক তাঁকে কটূক্তি করেন। ধাক্কা মারেন। এর পর মারতে উদ্যত হন। বৃদ্ধের ছেলে সৌমেন্দ্র বলেন, “বাবাকে মারতে দেখে আমি ঠেকাতে যাই, তখন ওরা আমার ওপর হামলা চালায়। আমাকে লাঠি-রড-বাঁশ দিয়ে মারে। আমার কপাল ফেটে যায়।”